ปัจจัยความเสี่ยง

1.  ความเสี่ยงจากการผันผวนทางเศรษฐกิจ

ธุรกิจโรงพยาบาลเอกชนนับเป็นธุรกิจที่อาจได้รับผลกระทบจากการผันผวนของเศรษฐกิจ
กล่าวคือในช่วงที่เศรษฐกิจถดถอยประชาชนมีรายได้ลดลง
จะมีการลดการใช้จ่ายด้านสุขภาพลงและหันไปใช้โรงพยาบาลของรัฐหรือโรงพยาลาลเอกชนซึ่งมีค่าใช้จ่ายถูกกว่า
อย่างไรก็ตามรายได้ส่วนหนึ่งของบริษัทหรือประมาณร้อยละ 36
เป็นรายได้จากคนไข้ต่างชาติจะค่อนข้างไม่ได้รับผลกระทบจากภาวะเศรษฐกิจถดถอย

ในทางตรงกันข้ามในช่วงที่เศรษฐกิจมีการขยายตัวสูงประชาชนมีรายได้มากขึ้น
จะเปลี่ยนจากการใช้บริการของรัฐมาเป็นโรงพยาบาลเอกชน เนื่องจากมีคุณภาพการบริการที่ดีกว่า
อย่างไรก็ตาม การที่บริษัทเป็นบริษัทขนาดใหญ่มีสถานะการเงิน และทีมการแพทย์พยาบาลที่แข็งแกร่ง
และมีการลงทุนในอุปกรณ์การแพทย์ที่ทันสมัยอย่างต่อเนื่อง
ทำให้ลูกค้ามีความเชื่อใจในบริการของเครือโรงพยาบาลกรุงเทพ
ประกอบกับกลุ่มผู้ใช้บริการของโรงพยาบาลส่วนใหญ่เป็นกลุ่มลูกค้าระดับบนซึ่งไม่ได้รับผลกระทบจากภาวะเศรษฐกิจเท่าใดนัก
ดังนั้น
แม้ในช่วงภาวะเศรษฐกิจซบเซาก็ยังคงมีลูกค้าจำนวนหนึ่งที่ยังคงมาใช้บริการของบริษัทสม่ำเสมอ
อีกทั้งการที่ผู้บริหารมีประสบการณ์ในการนำพาบริษัทผ่านมาหลายช่วงวิกฤติทางเศรษฐกิจ
ย่อมเป็นเครื่องยืนยันความสามารถในการลดผลกระทบที่เกิดจากการผันผวนทางเศรษฐกิจต่อบริษัท

  2. ความเสี่ยงทางด้านการดำเนินงาน

ความเสี่ยงทางด้านการดำเนินงาน เช่น ความเชื่อมั่นของลูกค้า
การรักษาคุณภาพในการให้บริการและการบริหารจัดการความเสี่ยงที่เกิดจากการรักษาพยาบาล

ภาพพจน์และความเชื่อมั่นในการรักษาพยาบาลของโรงพยาบาลนับว่าเป็นหัวใจสำคัญต่อการตัดสินใจเข้ามาใช้บริการของผู้ป่วย
อย่างไรก็ตาม จากประสบการณ์การดำเนินงานมานานกว่า 30 ปี และการที่
“โรงพยาบาลกรุงเทพ” “โรงพยาบาลหัวใจกรุงเทพ” “โรงพยาบาลวัฒโนสถ”
“โรงพยาบาลกรุงเทพอินเตอร์เนชั่นแนล” “โรงพยาบาลสมิติเวชสุขุมวิท” และ
“โรงพยาบาลสมิติเวช ศรีนครินทร์” ได้รับการรับรองมาตรฐานจาก Joint Commission
International ซึ่งเป็นมาตรฐานระดับสากลทางด้านการให้บริการด้านการดูแลสุขภาพ
และการบริหารองค์กร นอกจากนี้ การที่บริษัทมีโรงพยาบาลในเครือจำนวน 18 แห่ง
ครอบคลุมหลายภูมิภาคทั้งในกรุงเทพ ต่างจังหวัด และต่างประเทศ ภายใต้ชื่อโรงพยาบาลกรุงเทพ
โรงพยาบาลสมิติเวช โรงพยาบาลบีเอ็นเอช และ Royal Angkor International Hospital
ทำให้ความเสี่ยงในเรื่องดังกล่าวจะถูกกระจายออกไป

  3. ความเสี่ยงจากการถูกฟ้องร้อง

เนื่องจากประชาชนโดยภาพรวมมีความรู้ความสามารถในการแสวงหาข้อมูล
รับทราบในเรื่องสิทธิของผู้ป่วยมากขึ้น
ซึ่งอาจทำให้บริษัทมีความเสี่ยงจากการถูกฟ้องร้องจากการให้บริการด้านรักษาพยาบาล
โดยเฉพาะบริษัทได้มีปริมาณลูกค้าชาวต่างชาติเพิ่มมากขึ้น ดังนั้น
ฝ่ายบริหารจึงได้ให้ความสำคัญในเรื่องสิทธิของผู้ป่วยไม่ว่าจะในเรื่องการให้ข้อมูล
การบริหารความคาดหวังของผู้ใช้บริการ การมีกระบวนการรายงาน
และการแก้ไขปัญหาเมื่อมีคำร้องเรียนจากผู้ใช้บริการ
รวมไปถึงการปรับคุณภาพและมีเครื่องมือชี้วัดการให้บริการให้ได้ตามมาตรฐานสากล

4.  ความเสี่ยงจากการพึ่งพาลูกค้าต่างประเทศ

เนื่องจากปัจจุบันจำนวนผู้ที่มาใช้บริการชาวต่างประเทศของบริษัทมีแนวโน้มเพิ่มจำนวนมากขึ้น
ซึ่งจากภาวะการเปลี่ยนแปลงทางด้านการเมืองในประเทศ ความไม่สงบจาก 3
จังหวัดชายแดนภาคใต้ ความไม่แน่นอนทางด้านนโยบายเศรษฐกิจจากการเปลี่ยนแปลงทางการเมือง
หรือปัญหาการระบาดของโรค SARS และโรคไข้หวัดนก
อาจทำให้จำนวนชาวต่างชาติที่เดินทางเข้ามาในประเทศทั้งในด้านการท่องเที่ยว
หรือการลงทุนลดน้อยลง ซึ่งอาจจะส่งผลต่อจำนวนลูกค้าชาวต่างชาติที่มาใช้บริการกับบริษัท

5.  ความเสี่ยงในด้านการแข่งขัน

ในปัจจุบัน ธุรกิจการแพทย์เริ่มมีการแข่งขันที่สูงขึ้นเรื่อย ๆ ทั้งจากผู้ประกอบการภาครัฐ ภาคเอกชน
ทั้งยังมีโอกาสที่ผู้ประกอบการจากต่างประเทศจะเข้ามาแข่งขันกับผู้ประกอบการในประเทศอีกด้วย
เนื่องจากรัฐบาลมีนโยบายที่จะเปิดเสรีทางการแพทย์ในอนาคต
จึงมีความเป็นไปได้ว่าผู้ประกอบการจากต่างประเทศที่มีประสบการณ์และมีชื่อเสียงจะให้ความสนใจประกอบธุรกิจโรงพยาบาลในประเทศไทย
ซึ่งอาจมีความได้เปรียบในเรื่องของเทคโนโลยีที่ทันสมัยและการบริหารจัดการที่มีประสิทธิภาพมากกว่า
หรือขนาดของกลุ่มโรงพยาบาลเครือข่ายที่มีขนาดใหญ่กว่า
และภาพพจน์ความเป็นโรงพยาบาลระดับนานาชาติ
ซึ่งบริษัทอาจมีความเสี่ยงในด้านการแข่งขันจากการที่กลุ่มทุนจากต่างประเทศจะเข้ามาดำเนินการในประเทศได้

อย่างไรก็ตาม
เนื่องจากธุรกิจโรงพยาบาลเป็นธุรกิจด้านการบริการที่มีความซับซ้อนและมีลักษณะที่แตกต่างกันในแต่ละประเทศ
ทั้งต้องอาศัยความเข้าใจเป็นอย่างดีต่อความต้องการของผู้บริโภคตลอดจนการเข้ากันของวัฒนธรรมของผู้รับบริการในประเทศ
ดังนั้น
จึงเป็นหนึ่งในข้อเสียเปรียบของผู้ประกอบการจากต่างประเทศที่จะแข่งขันกับผู้ประกอบการในประเทศ
อีกประการหนึ่งคือ บุคลากรทางการแพทย์ที่จะสามารถประกอบอาชีพในประเทศไทยนั้น
จะต้องได้รับใบอนุญาตอย่างถูกต้องจากส่วนราชการไทย เช่น ใบประกอบโรคศิลป์ของแพทย์
หรือใบประกอบวิชาชีพของพยาบาล
ดังนั้นบริษัทมองว่าแม้ว่าประเทศไทยจะมีการเปิดเสรีทางการแพทย์
หากแต่การเข้าสู่ธุรกิจโรงพยาบาลของผู้ประกอบการจากต่างประเทศยังคงมีข้อจำกัด
และอุปสรรคหลายประการที่จะแข่งขันกับผู้ประกอบการในประเทศ
และสำหรับในด้านของการแข่งขันจากผู้ประกอบการในประเทศนั้น
ปัจจุบันกลุ่มโรงพยาบาลกรุงเทพถือได้ว่ามีความแข็งแกร่ง
ทั้งในด้านเครือข่ายที่ครอบคลุมจุดสำคัญต่าง ๆ ในประเทศ รวมไปถึงความพร้อมด้านการแพทย์
เครื่องมือ อุปกรณ์ และมาตรฐานการให้บริการ ดังนั้น บริษัทจึงเชื่อว่า ปัจจัยต่าง ๆ เหล่านี้
สามารถลดความเสี่ยงจากการแข่งขันจากผู้ประกอบการรายอื่น ๆ ได้ อย่างไรก็ดี
บริษัทยังคงมุ่งมั่นที่จะพัฒนามาตรฐานในการดำเนินการต่อไป
เพื่อรักษาความเป็นผู้นำในธุรกิจการแพทย์

6. ความเสี่ยงจากการขาดแคลนบุคลากรทางการแพทย์และพยาบาล

แม้ว่านับแต่อดีตจนถึงปัจจุบันรัฐบาลมีนโยบายในการส่งเสริมให้สถาบันการศึกษาเพิ่มความสามารถในการผลิตบุคลากรทางการแพทย์และพยาบาล
และสามารถผลิตบุคลากรได้มากขึ้นทุกปี
แต่เนื่องจากการผลิตบุคลากรทางการแพทย์และพยาบาลที่มีคุณภาพนั้นต้องใช้เวลาและการฝึกฝนความรู้ความชำนาญเป็นพิเศษ
ประกอบกับการขยายตัวอย่างรวดเร็วของเศรษฐกิจและภาวะอุตสาหกรรมในปัจจุบัน
จึงมีโอกาสที่บุคลากรในปัจจุบันจะไม่เพียงพอต่อความต้องการ
อย่างไรก็ตามบริษัทยังไม่ได้รับกระทบทางด้านนี้มากนัก
เนื่องจากเครือโรงพยาบาลกรุงเทพประกอบด้วยกลุ่มโรงพยาบาลขนาดใหญ่ มีชื่อเสียง
และเป็นองค์กรเอกชนที่มีงบประมาณเฉพาะในการสนับสนุนการศึกษาอย่างต่อเนื่อง
จึงได้รับความสนใจจากบุคลากรทางการแพทย์และพยาบาลค่อนข้างดี อย่างไรก็ตาม
เพื่อรองรับการเติบโตดังกล่าว บริษัทมีมาตรการที่ให้ผลตอบแทนที่เหมาะสมกับพนักงาน
และเป็นองค์กรแห่งการเรียนรู้ พร้อมทั้งมีการจัดโครงการพิเศษต่าง ๆ
เพื่อพัฒนาความรู้และเปิดรับเทคโนโลยีใหม่ ๆ ทางการแพทย์ มี สวัสดิการและสันทนาการต่าง ๆ
ให้แก่พนักงาน ฝ่ายบริหารได้เล็งเห็นและให้ความสำคัญในการดำเนินการให้บริษัทเป็น “Employer
of Choice” เพื่อเป็นการพัฒนาคุณภาพบุคลากรและดึงดูดพนักงานให้อยู่กับบริษัท

  7. ความเสี่ยงทางด้านการเงิน

  7.1 ความเสี่ยงจากการไถ่ถอนหุ้นกู้ก่อนกำหนด

ในปี 2549 บริษัทได้ออกหุ้นกู้แปลงสภาพระยะเวลา 5 ปี อัตราดอกเบี้ย 3.75% ต่อปี คิดเป็นมูลค่า
124 ล้านเหรียญสหรัฐ เป็นเงินเท่ากับ 4,731.84 ล้านบาท
โดยมีการกำหนดอัตราแลกเปลี่ยนคงที่ตลอดอายุหุ้นกู้ที่อัตรา 38.16 บาทต่อ 1 เหรียญสหรัฐ
ทําให้บริษัทไม่มีความเสี่ยงทางด้านอัตราแลกเปลี่ยน โดย ณ วันที่ 31 ธันวาคม 2550
มีผู้ถือหุ้นกู้ใช้สิทธิแปลงสภาพหุ้นกู้ จำนวนรวม 29,480 หน่วย คิดเป็น อัตราร้อยละ 23.8
ของจำนวนหุ้นกู้แปลงสภาพทั้งหมด คงเหลือหุ้นกู้ที่ยังไม่ได้แปลงสภาพอีก จำนวน 94,520 หน่วย
หรือ อัตราร้อยละ 76.2 ของจำนวนหุ้นกู้แปลงสภาพทั้งหมด

ในเงื่อนไขของหุ้นกู้แปลงสภาพมีข้อกำหนดสิทธิให้ผู้ถือหุ้นกู้สามารถไถ่ถอนหุ้นกู้ก่อนครบกำหนดเมื่อหุ้นกู้มีอายุครบ
3 ปี คือในวันที่ 12 กรกฎาคม 2552
ซึ่งบริษัทอาจมีความเสี่ยงหากเกิดกรณีที่ผู้ถือหุ้นกู้ใช้สิทธิในการไถ่ถอนหุ้นกู้ก่อนครบกำหนดในจำนวนที่พร้อมกัน
และทำให้บริษัทต้องหาแหล่งเงินทุนจำนวน 3885.9 ล้านบาท
(ซึ่งจํานวนนี้เท่ากับเงินต้นที่คงเหลือและรวมถึงส่วนเกินมูลค่าหุ้นกู้จากการไถ่ถอนหุ้นกู้ก่อนครบกำหนดโดยผู้ถือหุ้นกู้)
เพื่อเตรียมไว้สำหรับการไถ่ถอนหุ้นกู้ก่อนครบกำหนด
ซึ่งอาจมีผลกระทบต่อแผนการใช้เงินทุนและฐานะการเงินของบริษัทได้ อย่างไรก็ตาม
บริษัทได้มีแผนรองรับโดยการทยอยสำรองกำไรจากการดำเนินงานส่วนหนึ่งกันไว้เผื่อการชำระหุ้นกู้ดังกล่าว
รวมถึงแผนการที่จะเตรียมจัดหาวงเงินกู้ระยะยาวล่วงหน้าอย่างน้อยเป็นระยะเวลา 6
เดือนล่วงหน้า จากสถาบันการเงิน หากเกิดกรณีการไถ่ถอนหุ้นกู้ก่อนครบกำหนดพร้อมกัน

นอกจากนี้จากการที่หุ้นกู้แปลงสภาพดังกล่าวเป็นตราสารกึ่งหนี้กึ่งทุน
ที่ได้ให้สิทธิผู้ถือหุ้นกู้สามารถแปลงสภาพหุ้นกู้เป็นหุ้นสามัญของบริษัทได้ทุกเมื่อตลอดอายุของหุ้นกู้ที่ราคาหุ้นละ
36.30 บาท หรือคิดเป็นอัตราแปลงสภาพเท่ากับ 1,051.24 หุ้นสามัญต่อ 1 หน่วยหุ้นกู้
ซึ่งหากราคาหุ้นสามัญของบริษัทในตลาดหลักทรัพย์สูงกว่าอัตราผลตอบแทนจากการถือหุ้นกู้
ผู้ถือหุ้นกู้อาจทยอยใช้สิทธิแปลงสภาพเป็นหุ้นสามัญ
ซึ่งจะทำให้บริษัทลดความเสี่ยงจากการต้องหาแหล่งเงินทุนเพื่อรองรับการไถ่ถอนหุ้นกู้แปลงสภาพก่อนครบกำหนดได้

7.2 ความเสี่ยงจากความผันผวนของอัตราดอกเบี้ย

จากความผันผวนของอัตราดอกเบี้ยหากมีการปรับขึ้นในอนาคต
อาจจะส่งผลกระทบต่อต้นทุนทางการเงินของบริษัท อย่างไรก็ตามการ บริษัทมีแผนที่จะออกหุ้นกู้ในปี
2551 จะทำให้สัดส่วนของหนี้สินที่มีอัตราดอกเบี้ยคงที่เพิ่มขึ้น
ทำให้สามารถลดความเสี่ยงจากความผันผวนของอัตราดอกเบี้ยไปได้ในระดับหนึ่ง

  7.3 ความเสี่ยงด้านการเรียกเก็บเงิน

ประมาณร้อยละ 65 ของคนไข้ของบริษัทจะมีการชำระเงินเป็นเงินสดหรือบัตรเครดิต
ในส่วนที่เหลือคือประมาณร้อยละ 35 จึงจะมีความเสี่ยงจากการเรียกเก็บเงิน

โดยบริษัทมีนโยบายป้องกันความเสี่ยงทางด้านนี้อย่างเคร่งครัด สำหรับผู้ป่วยทั่วไป
บริษัทไม่มีนโยบายในการให้เครดิตแก่ผู้ใช้บริการ
โดยโรงพยาบาลจะมีการประมาณการค่ารักษาพยาบาลให้แก่ผู้ป่วยทราบล่วงหน้าและมีการแจ้งค่ารักษาพยาบาลให้ทราบและให้ทยอยชำระเป็นระยะ
เพื่อเป็นการแบ่งเบาภาระการชำระเงินค่ารักษาพยาบาลครั้งเดียวทั้งจำนวนหลังจากที่ผู้ป่วยครบกำหนดออกจากโรงพยาบาล
สำหรับกลุ่มลูกค้าที่เป็นบริษัทคู่สัญญานั้น บริษัทมีนโยบายการในการให้เครดิตอย่างระมัดระวัง
โดยจะมีการวิเคราะห์เครดิตและฐานะการเงินของบริษัทคู่สัญญาก่อน
พร้อมทั้งทบทวนผลสภาวะการเงินของบริษัทคู่สัญญาดังกล่าวทุกปี
ซึ่งนโยบายดังกล่าวช่วยให้บริษัทลดความเสี่ยงที่อาจเกิดขึ้นจากการเรียกเก็บเงินได้